钦定古今图书集成/理学汇编/文学典/第127卷 > 《上人书》前人
## 钦定古今图书集成/理学汇编/文学典/第127卷 > 《上人书》前人

尝谓文者，礼教治政云尔，其书诸策而传之人，大体
归然而已。而曰“言之不文，行之不远”云者，徒谓辞之
不可以已也，非圣人作文之本意也。自孔子之死久，
韩子作，望圣人于百千年中卓然也。独子厚名与韩
并，子厚非韩比也，然其文卒配韩以传，亦豪杰可畏
者也。韩子尝语人以文矣，曰云云，子厚亦曰云云。疑
二子者徒语人以其辞耳，用文之本意不如是其已
也。《孟子》曰：“君子欲其自得之也。自得之则居之安；居
之安则资之深；资之深则取诸左右逢其原。”孟子之
云尔，非直施于文而已，然亦可托以为作文之本意。
且所谓文者，务为有补于世而已矣；所谓辞者，犹器
之有刻镂绘画也，诚使巧且华，不必“适用。”诚使适用，
亦不必巧且华。要之，以适用为本，以刻镂绘画为之
容而已。不适用，非所以为器也。不为之容，其亦若是
乎？否也。然容亦未可已也，勿先之，其可也。某学文久，
数挟此说以自治。始欲书之策而传之人，其试于事
者，则有待矣。其为是非邪，未能自定也。执事，正人也，
不阿其所好者，书杂文十篇献左右，愿赐之教，使之
是非有定焉。